SANTIAGO, Ilocos Sur. Nagsagaba iti sugat iti nadumaduma a paset ti bagida ti dua a motorista idi maaksidenteda itay nabiit iti matartarimaan a kalsada iti barangay Olo-olo Norte, iti daytoy nga ili.
Nabigbig dagiti biktima a da Ruel Borilla, 33, baro, residente iti Cabuloan, Bangued, Abra ken ti kaduana a ni Salvador Varona, kalugaranna.
Iti pulongda iti polis, kinuna dagiti biktima nga agdaldaliasatda iti national highway ket idi makadanonda iti matartarimaan a kalsada a sakup ti nasao a barangay, nasapgidda ti barikada a puon ti nakaaksidenteanda.
Kinuna dagiti dua a saanda a nakita a dagus ti barikada gapu ta kurang ti silaw ken early warning device.
Naitaray dagiti biktima iti Candon General Hospital para iti panakaagas dagiti sugatda.#
ilo_Latn ilo_Latn ilo_Latn ilo_Latn ilo_Latn